"इन्द्रप्रसूताः इन्द्रेण तत्तत्कार्येषु प्रेरिताः "वरुणप्रशिष्टाः वरुणेनानुशिष्टा अनुमोदिताः "ये मरुतः "ज्योतिषः द्योतमानस्य "सूर्यस्य स्वस्वकर्मणि सर्वस्य प्रेरकस्यामुष्यादित्यस्य "भागं भजनीयं लोकम् "आनशुः आनशिरे व्याप्तवन्तः । सूर्यमधिष्ठाय वर्तन्त इत्यर्थः । "वृजने शत्रूणां छेदके "माघोने मघवत इन्द्रस्य संबन्धिनि "मरुद्गणे तेषां मरुतां गणे "मन्म मननीयं स्तोत्रं "धीमहि दध्मः । कुर्मः। किंच "सूरयः प्राज्ञा यजमानास्तन्निमित्तमेव "यज्ञं "जनयन्त जनयन्ति । तेषां हविष्प्रदानाय कुर्वन्ति ।।
"अदितिर्द्यावापृथिवी द्यावापृथिव्यौ "महत् महान् "ऋतं सत्यभूतोऽग्निः "इन्द्राविष्णू "मरुतः च "बृहत् परिवृढः "स्वः आदित्यः एते देवाः सर्वत्र स्वमहिम्ना वर्तन्ते । एतान् "देवान् आदित्यादीन् "सुदंससं सुकर्माणं "सवितारम् एतन्नामानं च "अवसे रक्षणाय "हवामहे वयमाह्वयामहे ।।
"समुद्रः समुन्दनशीलः स्यन्दमानोदकः "सिन्धुः एतन्नामकः "अन्तरिक्षं द्यावापृथिव्योरन्तरा मध्ये क्षितमुषितं "रजः मध्यमलोकम् "अज "एकपात् । अजायमान एक एव पद्यते । एतत्संज्ञको देवः "अर्णवः उदकवान् "तनयित्नुः स्तनयित्नुर्मेघः "बुध्न्यः अन्तरिक्षे भवः "अहिः एतत्संज्ञक एते देवाः "मे मम "वचांसि वक्तव्यानि स्तोत्राणि "शृणवत् प्रत्येकं शृणोतु । "उत अपि च "सूरयः प्राज्ञाः "विश्वे "देवासः देवाः "मम स्तोत्राणि शृण्वन्तु ।।
